Mai Henriksen (KF), 2012-03-22:
Først og fremmest tak til Dansk Folkeparti for at tage debatten op i dag.
Et Danmark i balance er Konservatives vision for vores land, og det gælder altså både by- og landområderne.
For en Konservativ er balance vigtig, og her tænker man jo ofte på balancen mellem individ og stat, balancen mellem personlig frihed og plads til at udfolde sit liv og samtidig hensyntagen til det værdifulde fællesskab, som vi jo alle sammen er en del af.
Men det er også nødvendigt at sikre en balance mellem by og land, Østdanmark og Vestdanmark og mellem hovedland og småøer.
Det værst tænkelige for os Konservative vil være et Danmark, der brækker over på midten, og hvor udvikling kun finder sted i den ene ende af landet.
Derfor arbejder Konservative aktivt for at sikre denne balance.
Nuvel, der var ikke en landdistriktsminister i den foregående regering, men til gengæld arbejdede VK-regeringen målrettet med initiativer til gavn for landdistrikterne, og hellere en aktiv indsats end et ministerium uden indhold.
Lad mig bare nævne nogle eksempler: seks regionale vækstfora, 1 mia. kr. om året til regionale erhvervsudviklingsaktiviteter fra 2007-2013, hvoraf 35 pct. af strukturfondsmidlerne bliver anvendt til gavn for yderområderne under ét.
Jeg kan også nævne forhøjet befordringsfradrag i yderkommuner, særligt udkantstilskud for erhvervsskoler og gymnasier i yderområder, vækstkautionsordningen osv. osv.
I slutningen af 2010 kom VK-regeringens strategi for de geografiske områder, der har brug for en styrket indsats, hvis vi skal fastholde et Danmark i balance.
Strategien indeholdt 37 konkrete initiativer.
Til gengæld venter vi stadig i spænding på landdistriktsministerens udspil, for der må virkelig være noget stort på vej, når der er gået så lang tid med forberedelserne.
Konservative vil fortsat følge den aktive strategi, og her vil vi gerne give vores bud på, hvor hovedindsatsen skal være.
For helt ærligt, det nytter ikke at lave snuptagsløsninger med enkelttilskud til forskellige grupper.
Om det så er højere SU til studerende, lavere skat til iværksættere eller højere børnebidrag til familier, som flytter vestpå, bliver der ikke skabt vækst af det, og det fremtidssikrer ikke erhvervs- og bosætningsstrukturer i bestemte geografiske områder.
Den eneste konsekvens vil være, at vi bliver fattigere som land, og vi Konservative tror ikke på de tiltag.
Løsningen er i stedet at skabe rum og mulighed for udvikling.
Hele Danmark skal have lige muligheder for at koble sig på globaliseringen og konkurrere på lige vilkår.
Fremtidens bosætning kræver god infrastruktur, gode muligheder for uddannelse og sygebehandling, men det allervigtigste er at skabe vækst og at skabe arbejdspladser.
Derfor kommer min tale alene til at have fokus på at skabe gode rammevilkår, som understøtter økonomisk vækst i den private sektor.
Vi har været glade for initiativer som vækstkautionsordningen, eksportlåneordningen, kom i gang-lån og senest også – man må gerne rose, når der er grund til det – den nye udviklingspakke, som giver Vækstfonden mulighed for at udbyde lån til små og mellemstore virksomheder, og som altså er med til at afhjælpe kreditklemmen for mange.
Spørgsmålet er bare, om det kommer hele Danmark til gavn, eller om det mest er områder med vækst, måske endda Østdanmark, som har profiteret af de her ordninger.
Jeg vil gerne give et eksempel, som viser, at det her spørgsmål faktisk er ganske relevant.
På Ærø ligger en virksomhed, som hedder Søby Værft.
Det er en virksomhed med en sund og velkonsolideret økonomi, godt drevet og samtidig den største og absolut vigtigste virksomhed på Ærø.
Som følge af større skibe har værftet behov for at udvide deres dok for at kunne tage større skibe ind til reparation i fremtiden og til også at kunne skabe flere arbejdspladser, men desværre kan de ikke optage lån, fordi virksomheden er beliggende og har et postnummer på Ærø.
Og det er altså virkeligheden for rigtig mange virksomheder; gode, sunde virksomheder diskrimineres alene på grund af deres postnummer.
Som politikere skal vi ikke blande os i, hvordan realkreditinstitutterne udlåner penge, men så må vi tage andre midler i brug, så det alligevel bliver muligt at skabe vækst, også i landdistrikterne.
Det kan jo undre, at regeringen ikke er mere offensiv på netop det her emne, for jeg husker da tydeligt, at de i valgkampen var ude at kræve nye lånemuligheder, ja, de ville sågar etablere et helt nyt statsligt låneinstitut alene for udkantsområderne, men det må jo være med i landdistriktsministerens udspil, som vi altså stadig væk afventer med længsel.